50-vuotiaalta mieheltä huumetutkinnan yhteydessä takavarikoitu aineisto pitää sisällään hyväksikäyttökuvia jopa vauvoista.

Keskusrikospoliisin (KRP) tutkiman rikosjutun keskiössä on 50-vuotias helsinkiläismies, joka on viime päivinä ollut esillä Helsingin käräjäoikeudessa käsiteltävän kristallihuumejutun pääepäiltynä.

– Meillä on tutkittavana laajempi CAM-materiaalia (Child Abuse Material, lasten hyväksikäyttömateriaali) käsittelevä kokonaisuus, jossa on kansainvälinen ulottuvuus, rikoskomisario Kimmo Kostiainen vahvistaa IS:lle.

IS kertoi KRP:lle siirretystä tutkinnasta ensimmäisen kerran keskiviikkona.

Tutkinta sai alkunsa viime helmikuussa, jolloin Helsingin poliisi teki kotietsinnän 50-vuotiaan asuntoon. Syynä etsintään oli huumerikosepäily. Miehen epäillään salakuljettaneen vuosien ajan Thaimaasta ja Hollannista Suomeen vahvaa metamfetamiinia eli kristallihuumetta, jota hän on sitten myynyt valikoidulle asiakaspiirilleen.

Huumeisiin liittyvien takavarikoiden ohella poliisi löysi asunnosta pornografista kuvamateriaalia, joka esittää alaikäisiä lapsia. Nuorimmat ovat vasta vauvoja. Poliisi aloitti asiasta esitutkinnan rikosnimikkeellä törkeä sukupuolisiveellisyyttä loukkaavan lasta esittävän kuvan levittäminen.

Kyseisen rikoksen rangaistusasteikko ulottuu neljästä kuukaudesta kuuteen vuoteen vankeutta. Törkeästä tekomuodosta voi olla lain mukaan kyse silloin, jos kuvan lapsi on erityisen nuori, kuvassa esitetään myös vakavaa väkivaltaa tai lapsen kohtelua erityisen nöyryyttävästi tai rikos tehdään erityisen suunnitelmallisesti tai osana järjestäytyneen rikollisryhmän toimintaa.

Tutkinnassa kävi pian ilmi, että tapaukseen liittyy kontakteja Suomen rajojen ulkopuolelle. Siksi lapsiporno-osuuden tutkinta siirrettiin KRP:lle.

Huumerikosjuttu sen sijaan tutkittiin loppuun Helsingin poliisissa. Jutussa nostettuja syytteitä käsiteltiin Helsingin käräjäoikeudessa keskiviikkona. Oikeudenkäynti on saanut runsaasti julkisuutta, sillä yksi 50-vuotiaalta metamfetamiinia ostaneista asiakkaista on laulaja Jari Sillanpää.

Hyväksikäyttökuvien epäillyn levittämisen tutkinta on vielä kesken KRP:ssä. Poliisi ei ota mitään kantaa epäiltyjen henkilöllisyyteen, mutta IS:n tietojen mukaan Sillanpää ei tällä haavaa liity tähän tutkintaan mitenkään.

– Yksityiskohtia ei muutenkaan voi vielä kertoa, tutkinta on sillä tavoin herkässä vaiheessa, Kostiainen sanoo.

Epäilty 50-vuotias on aiemmin ollut töissä lentoyhtiössä, mutta on nykyään virallisesti toimeton. Hän viettää matkustelevaa elämää. Huumejutun esitutkinnan perusteella hän on matkustellut toistuvasti muun muassa Amsterdamiin, Berliiniin, Manchesteriin, New Yorkiin, Pariisiin, Budapestiin ja Bangkokiin.

Toistakymmentä vuotta sitten hän vaikutti aktiivisesti Helsingissä toimineessa homomiesten nahkafetissikerhossa.

– Olen joskus 2000-luvun alussa tutustunut kristalliin San Franciscossa. Käytin sen jälkeen kristallia hyvinkin satunnaisesti ja minulla saattoi olla useiden vuosien taukoja sen käytössä, 50-vuotias kertoi poliisikuulustelussa.

Huumebisnes alkoi hänen mukaansa siitä, kun kaverit alkoivat myöhemmin kysellä häneltä, josko hänellä sattuisi olemaan kristallia.

– Ajattelin sitten, että voisin saada hieman lisää rahaa toimittamalla kristallia näille kavereilleni.

Kristallia hän osti Bangkokista ”Dom”-nimellä kutsutulta afrikkalaismieheltä ja Amsterdamista Christian-nimiseltä saksalaismieheltä. Näiltä ostamiaan aineita hän salakuljetti Suomeen.

Mies myi kristallia yleensä hintaan 200 euroa kuukaudessa. Huumejutun syyttäjä on laskenut, että 50-vuotias olisi kerännyt huumekaupalla neljässä vuodessa yli 100 000 euroa rikoshyötyä.

Huumekaupan ohella 50-vuotias saa tuloja tarjoamalla escort- eli seuralaispalveluita.

– Tarkoitan tällä escort-toiminnalla ajan viettämistä eri asiakkaiden kanssa. Olen tehnyt tätä pelkästään ulkomailla eli USA:ssa, Amsterdamissa, Berliinissä, Pariisissa ja missä nyt olen milloinkin ollut. Olen mainostanut tätä toimintaa netin välityksellä.

Seuralaisena toimimisesta hän kertoi veloittavansa 150 euroa tunti. Hän arvioi ansaitsevansa tällä tavoin 500–1 000 euroa kuukaudessa.